春水番湖
作者：饒魯
朝代：宋

paragraphs: 春湖浩浩無津涯，銀河之水天上來。
波瀾萬頃清復濁，日光雲影相昭回。
雄吞宇宙何寥廓，欲度冥鴻勢還却。
南通海氣北長江，月出東兮日西落。
當時神禹別九州，彭蠡之澤居上流。
千年人物餘潤澤，況乃雄秀光潜虬。
洪濤如山駕樓樐，春風夜夜喧鼙鼓。
誰是江湖歸去人，扁舟范蠡隨漁父。